# Jegyzőkönyv

Készült a **Csorba Győző Társaság** 2019. 05. 07. napján, a Pécsi Hrabal Sörözőben (7621 Pécs, Irgalmasok utcája 2.) 17 órakor kezdődött Közgyűlésén.

**Jelen vannak**: a mellékelt jelenléti íven szereplők.

**Prof. dr. Nagy Imre** elnök levezető elnöknek javasolja **Pintér Lászlót**, aki a jelölést elfogadja.

A jelenlevők egyhangú nyílt szavazással meghozzák **2019/I/1.** számú határozatukat, melyben **levezető elnöknek megválasztják Pintér Lászlót.**

**Levezető elnök** jegyzőkönyvvezetőnek javasolja **Pintérné Csorba Noémit**, aki a jelölést elfogadja.

A jelenlevők egyhangú nyílt szavazással meghozzák **2019/I/2.** számú határozatukat, melyben **jegyzőkönyvvezetőnek megválasztják** **Pintérné Csorba Noémit.**

**Levezető elnök** jegyzőkönyv-hitelesítőnek jelöli **Hajdinákné Csorba Esztert** és **Aknai Tamásnét** akik a jelölést elfogadják.

A jelenlevők egyhangú nyílt szavazással meghozzák **2019/I/3.** számú határozatukat, melyben **jegyzőkönyv- hitelesítőnek megválasztják Hajdinákné Csorba Esztert és Aknai Tamásnét.**

**Levezető elnök** megállapítja, hogy a tagok a kellő létszámban megjelentek, a közgyűlés határozatképes. (A tagok közül négy előre bejelentette, hogy egyéb elfoglaltsága, ill. betegség miatt nem tud megjelenni.)

**Levezető elnök** ismerteti az előzőleg a tagoknak elküldött napirendi pontokat. A napirendhez kiegészítés nem érkezik.

A jelenlevők egyhangú nyílt szavazással meghozzák **2019/I/4.** számú határozatukat, melyben **elfogadják a közgyűlés napirendjét.**

**Napirend:**

1. Dr. Nagy Imre elnöki köszöntője, rövid beszámoló az előző évről, tervekről.

2. Pintér László beszámolója a szervezeti életről, az elmúlt év pénzügyeiről, ill. a jelenlegi helyzetről.

3. Javaslatok, vita

4. A beszámolók elfogadása. (Kézfeltartással, nyilvános.)

**1. napirendi pont:**

Dr. Nagy Imre elnök köszönti a megjelenteket és röviden beszámol az előző év eseményeiről.

**2. napirendi pont:**

Pintér László levezető elnök beszámol a szervezet életéről, az elmúlt év pénzügyeiről, illetve a jelenlegi helyzetről. (Ld. mellékletek!)

**3. napirendi pont:**

Javaslatok, vita

* Nagy Imre professzor megköszöni a tagok részvételét az éves munkában. Javaslatot tesz arra, hogy szakmai tekintélyeket próbáljunk megnyerni tagnak. Nagy Imre jónak tartotta a 2018-as székfoglalókat – Mezey Katalin, Kende Kata – és javasolja, hogy a 2019-es székfoglalóra Szakolczay Lajost kérjük föl. Szakolczay Lajos meghívását Nagy Imre vállalja. A tagság támogatja a javaslatot.
* Dr. Sárvári Csaba gyakoribb összejövetelt javasol, ill. azt, hogy a találkozók előtt egy-egy résztvevő mondja el kedves versét. A javaslatot a levezető elnök és a jelenlevők támogatják.
* Staub Ernő kérdésére Pintér László elmondja, 2019-ben a közgyűlés napjáig 25 fő fizetett tagdíjat, ez megegyezik a tavalyi év adatával. Azt is elmondja, a 2018. év adatairól a honlapon is olvasható jegyzőkönyvekből lehet tájékozódni, továbbá azt is hozzáteszi, hogy a tagdíjakból befolyt összegből a könyvelő és a számítógépes segítő díjának kifizetése után semmi nem marad. A működést pályázatokból lehet finanszírozni, de pl. a Csorba-emlékszoba fali tárlóinak javítását a Csorba-örökösök maguk fizették ki (összesen 39 eFt), erre a Társaság költségvetéséből nem futotta volna. A fekvő tárlók zárhatóvá tételét a könyvtár finanszírozta. Ezek után már nem lesz akadálya annak, hogy az emlékszoba állandóan nyitva tartható legyen.
* Staub Ernő javasolja, hogy a középiskolák vezetőit, ill. irodalom- és nyelvtanárait hívjuk fel a belépésre. A tagság a javaslatot jónak tartja, Pintér László megteszi a szükséges intézkedéseket. (Kapcsolatfelvétel körlevélben, személyes beszélgetésen, telefonon.)
* Nagy Imre javasolja, hogy folytatódjanak a Pécsi Társalkodó beszélgetései. (Az első találkozóra prof. Aknai Tamás későbbi javaslata alapján Beke László művészettörténészt hívjuk meg. A meghívást Aknai Tamás intézi. Aknai Tamás lesz a beszélgetőpartner, akinek Beke Lászlóról írt könyve tavaly jelent meg, amiről itt lehet olvasni:

<https://www.art.pte.hu/hirek/megjelent_aknai_tamas_beke_rohoe_e_ehogyo_cimu_kotete> )

* Nagy Imre hiányolja a megfelelő színvonalú irodalomoktatást, ill. nehezményezi, még magyartanárok is azt mondják, hogy pl. Jókai nehezen érthető. Azt is kritikával mondja, hogy egy középiskolások számára is ajánlott irodalomtörténeti kötet – <https://europakiado.hu/konyv/kik-vagytok-ti-kotelezo-magyar-irodalom-ujraeleszto-konyv/> – első 150 oldala tévedések sorát tartalmazza. (Pintér László közben körbead egy Csorba Győzőről készített 1969-es szakdolgozatot, s elmondja, hogy Csorbáról az 1960-as években négy szakdolgozat is készült a Pécsi Tanárképző Főiskolán. Szomorúan jegyzi meg, hogy most az egyetemen nem foglalkoznak Csorbával, s a fiatalokat egyáltalán nem érdekli a pécsi irodalom, talán éppen a megfelelő irodalomoktatás hiánya miatt.) Nagy Imre ezután elmondja, mennyit segített a Társaságnak a város országgyűlési képviselője dr. Hoppál Péter és a város vezetői, dr. Páva Zsolt, dr. Őri László, egyben köszönetét fejezi ki a segítségért. Reméli, sikerül támogatót találni 2019-ben is, hogy a Társaság könyvsorozatában újabb köteteket lehessen kiadni.
* Staub Ernő vállalja, hogy egy következő találkozón nyelvhelyességről szóló előadást tart.
* Nagy Imre egy találkozón előadást tartana Tandori Dezső pécsi kapcsolatairól, főként a Csorba Győző hagyatékából és a Bertók Lászlótól kapott dokumentumokról készült PowerPointos illusztrációk segítségével. A Társaság az ötlet megvalósítását támogatja.
* Nagy Imre javaslatára a találkozóra meghívandók közé kerül Sólyom Katalin színművész és egy tárogatóművész, akinek a meghívását Nagy Imre vállalta.
* A közgyűlésen való részvételtől magát szintén kimentő dr. Pesti János a levezető elnöknek már korábban javasolta, hogy a Társaság is emlékezzen meg Pákolitz István születésének 100. évfordulójáról. Erről Pintér László már beszélt Nagy Imre elnökkel is és az éppen Szlivenben látogatáson tartózkodó Miszler Tamással, a Csorba Győző Könyvtár igazgatójával is felveszi a kapcsolatot az ügyben. Nagy Imre és a Társaság is támogatja a javaslatot. Miszler Tamás válaszától függően a Társaság a Csorba Könyvtárral közösen vagy külön fog megemlékezni szeptember 18-án Pákolitz Istvánról.
* Aknai Tamás a Pécsi Társalkodó későbbi vendégének dr. habil. Hegyi Csabát javasolja, aki a PTE Képzőművészeti Intézet Festészet Tanszékének docense, a Doktori Iskola témavezetője. Az ő meghívását is támogatja a Társaság.
* Többen javasolják, a jelenlevők egyhangúan elfogadják, hogy a Hrabal Söröző látogatóinak zavaróan hangos beszélgetése miatt Társaság fontosabb összejöveteleit, a Pécsi Társalkodó következő beszélgetéseit a Csorba Emlékszobában vagy a Tudásközpont kiselőadójában tartsuk, csak a baráti beszélgetések legyenek a Hrabal Sörözőben.

**4. napirendi pont:**

***A beszámolót és a terveket a közgyűlés egyhangú szavazással elfogadta***.

Egyéb kérdés és észrevétel hiányában levezető elnök berekeszti a közgyűlést.

Pécs, 2019. 05. 07.

|  |  |  |
| --- | --- | --- |
|  ………………………….Pintér Lászlólevezető elnök | ………………………….Pintérné Csorba Noémijegyzőkönyvvezető | ……………………………Prof. dr. Nagy Imrea Társaság elnöke |
| …….…………………………….. Hajdinákné Csorba Eszterjegyzőkönyv-hitelesítő tag | ………………………………………. Aknai Tamásné jegyzőkönyv-hitelesítő tag |